Fl-okkażjoni tal-Jum Internazzjonali tal-Popli Indiġeni tad-Dinja, aħna ningħaqdu mal-popli indiġeni madwar id-dinja biex niċċelebraw ir-rikkezza tal-kulturi tagħhom u l-kontributi uniċi tagħhom għad-diversità kulturali tad-dinja. L-Unjoni Ewropea ttenni l-impenn tagħha biex tippromwovi u tipproteġi d-drittijiet tal-popli indiġeni. Minkejja l-ħafna żviluppi pożittivi fir-rikonoxximent tad-drittijiet tal-popli indiġeni, hemm ksur persistenti tad-drittijiet tal-bniedem, inkluż qtil u abbużi kontra d-Difensuri indiġeni tad-Drittijiet tal-Bniedem f'għadd ta' pajjiżi. Għaldaqstant l-UE qiegħda żżid l-isforzi tagħha biex tipproteġi d-Difensuri tad-Drittijiet tal-Bniedem li jaħdmu f'isem dawk li huma l-aktar vulnerabbli u emarġinati, inkluż popli indiġeni, u dawk li jagħmlu kampanji dwar kwistjonijiet tad-drittijiet tal-art. L-UE qiegħda żżid ukoll l-involviment tagħha mal-popli indiġeni, f'konformità mal-Pjan ta' Azzjoni tal-UE dwar id-Drittijiet tal-Bniedem u d-Demokrazija. Qabel tmiem is-sena, l-UE biħsiebha tħejji ħarsa ġenerali tal-politiki u l-azzjonijiet tagħha li jappoġġaw il-popli indiġeni kif ukoll lista tal-aħjar prattiki. Il-promozzjoni tad-drittijiet kulturali f'konformità mad-Dikjarazzjoni tan-NU dwar id-Drittijiet tal-Popli Indiġeni hija wkoll fil-qalba tal-konsolidazzjoni tal-paċi permezz tad-djalogu interkulturali, kif stipulat fl-Istrateġija l-ġdida tal-Unjoni Ewropea dwar ir-relazzjonijiet kulturali internazzjonali. Fil-livell multilaterali, l-UE tinvolvi ruħha b'mod kunsenswali fid-dibattiti li għaddejjin bħalissa fin-Nazzjonijiet Uniti dwar id-Drittijiet tal-Popli Indiġeni. F'Ġunju ta' din is-sena, l-Organizzazzjoni tal-Istati Amerikani adottat id-Dikjarazzjoni Amerikana dwar id-Drittijiet tal-Popli Indiġeni. Id-dikjarazzjoni hija l-ewwel strument fl-istorja tal-Organizzazzjoni tal-Istati Amerikani li jindirizza speċifikament id-drittijiet tal-popli indiġeni tal-Kontinent Amerikan. L-UE tifraħ lill-Organizzazzjoni tal-Istati Amerikani u l-Istati Membri tagħha, kif ukoll lill-popli indiġeni tal-Kontinent Amerikan, għal dan is-suċċess. Id-Dikjarazzjoni ser iżżid dimensjoni ġdida mar-relazzjonijiet tal-UE mal-pajjiżi sħab tagħha fil-Kontinent Amerikan. Il-Pajjiżi Kandidati t-Turkija, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidati potenzjal il-Bożnija-Ħerzegovina, u l-pajjiżi tal-EFTA l-Iżlanda u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. * Il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.